b"\n_START_ARTICLE_\nCa l'Apotecari (Vilanova de Bellpuig)\n_START_SECTION_\nDescripci\xc3\xb3\n_START_PARAGRAPH_\nAl carrer Dr. Gassol de Vilanova de Bellpuig es conserva una casa senyorial desfigurada per addicions posteriors, i amb els seus interiors alterats per l'adequaci\xc3\xb3 dels ambients propis com a Caixa d'Estalvis. L'edifici integra en realitat dos cossos d'edificaci\xc3\xb3 diferents, tal com s'evidencia en la composici\xc3\xb3 i el nivell desigual de la fa\xc3\xa7ana. Aix\xc3\xad, mentre el cos dret duu en una finestra la data de 1792, l'edificaci\xc3\xb3 contigua, que emfatitza m\xc3\xa9s el car\xc3\xa0cter senyorial, presenta trets que defineixen una cronologia anterior._NEWLINE_El parament del conjunt \xc3\xa9s de grans carreus ben escairats i les obertures s\xc3\xb3n allindanades, amb una distribuci\xc3\xb3 diferent a cada un dels cossos. El de m\xc3\xa0 esquerra, que sembla \xc3\xa9sser el nucli originari del casal, consta de planta i dos pisos. Al nivell de l'ingr\xc3\xa9s s'integra una porxada que es desenvolupa en els baixos de les cases contig\xc3\xbces. Les obertures es distribueixen de forma sim\xc3\xa8trica, dues a cada pis, tenen un emmarcament motllurat i s\xc3\xb3n coronades per un trencaaig\xc3\xbces, que en les del primer pis integra un arc conopial._NEWLINE_En resum, es tracta d'un conjunt heterogeni que aplega elements ben propis d'edificis civils d'\xc3\xa8poca moderna (XVI-XVIII), si b\xc3\xa9 molt desfigurats, especialment en les parts baixes.\n_START_SECTION_\nHist\xc3\xb2ria\n_START_PARAGRAPH_\nAquesta casa pertanyia al cabaler de Cal Gassol del Talladell i era apotecari, pel que tenia la part esquerra de l'edifici dedicat a farm\xc3\xa0cia i consultori. El farmac\xc3\xa8utic va morir a la guerra i al no tenir descend\xc3\xa8ncia la seva esposa na Conxita va deixar la casa i les terres a l'esgl\xc3\xa9sia, que la va emprar com a rectoria."